<classify> Mabao hayo ya jana yalifungwa na Samatta na mchezaji wa Ivory Coast, Roger Assale. Ushindi huo umeifanya Mazembe kutwaa taji hilo kwa ushindi wa jumla ya mabao 4-1 baada ya timu hiyo ya Congo kushinda 2-1 katika mchezo wa awali uliofanyika Algiers Jumamosi ya wiki iliyopita.Samatta ndiye alikuwa wa kwanza kufunga bao katika dakika ya 75, na kuiweka TP Mazembe mbele baada ya kufunga kwa penalti baada ya mchezaji mmoja wa timu hiyo kuchezewa vibaya katika eneo la hatari.Hilo lilikuwa bao la saba la Samatta katika kampeni hizo za kutwaa ubingwa wa Afrika wakiwa sawa na Bakry Al Medina Babiker wa Al Merreikh ya Sudan. Assale alihakikishia ushindi TP Mazembe kwa bao alilofunga katika dakika za mwisho baada ya juhudi kubwa iliyofanywa na Samatta.Mazembe, ambayo inafundishwa na kocha Mfaransa Patrice Carteron,ilitwaa taji hilo kwa mara ya kwanza mwaka 2010, baada ya kuichakaza Esperance ya Tunisia kwa jumla ya mabao 6-1. Mazembe sasa itaiwakilisha Afrika katika mashindano ya Kombe la Dunia kwa klabu yatakayofanyika baadae mwaka huu nchini Japan.Wakati wa kukabidhiwa medali, Samatta na Mtanzania mwingine Thomas Ulimwengu walikuwa wamejifunika bendera ya Tanzania kuonesha uzalendo wao kwa nchi yao. Kwa ushindi huo, TP Mazembe mbali na kutwaa taji hilo la Afrika, pia iliondoka na kitita cha dola za Marekani 1,500,000 huku mshindi wa pili alipata dola 1,000,000 huku timu mbili zilizotolewa katika nusu fainali kila moja iliondoka na dola 700,000.Timu ya tatu katika Kundi kila moja ilipewa kiasi cha dola za Marekani 500,000 huku timu ya nne katika kila Kundi ilipata dola 400,000 kila moja.  <topic>: MICHEZO 